Source: https://www.rup.ee/uudised/oigus/riigikohus-ei-menetle-leedo-kaebust-riigifirma-parvlaeva-arestimisele
Timestamp: 2019-12-09 21:31:30+00:00
Document Index: 3583162

Matched Legal Cases: ['kohus ', 'kohus ', 'riigikohus ', 'kohus ', 'kohus ', 'kohus ']

Tallinna ringkonnakohus ei rahuldanud tänavu aprillis Saaremaa Laevakompanii hagi AS-i Saarte Liinid vastu, milles Leedo firma nõudis ligi 677 000 eurot hüvitist varasemate nõuete tagamiseks arestitud parvlaeva St. Ola eest.
Ringkonnakohus leidis, et riigifirma tegevus laeva arestimisel ei olnud võlaõigusseaduse järgi õigusvastane ja hageja kahju hüvitamise nõue rahuldamisele ei kuulu. Samuti pole ringkonnakohtu hinnangul ülejäänud kahju hüvitamise eelduste, sealhulgas ka kahju suuruse tuvastamine vajalik.
Leedo pankrotis firma esitas ringkonnakohtu otsusele kassatsiooni, mida riigikohus otsustas mitte menetlusse võtta.
2017. aasta aprillis eemaldas kohus keelumärke laeva võõrandamiseks, sest Saarte Liinid said Leedolt laeva asemel tagatiseks panga deposiidi. Seejärel müüs Leedo aluse Itaalia firmale Emanuele d’Abunto hinnanguliselt 1–1,2 miljoni euro eest.
Ringkonnakohus jättis Pärnu maakohtu otsuse resolutsiooni muutmata ja menetluskulud Saaremaa Laevakompanii kanda.
Pärnu maakohus kuulutas mullu novembris välja Vjatšeslav Leedole kuuluva Saaremaa Laevakompanii pankroti, mida taotles Leedole kuuluv AS Holostovi Kinnisvarahaldus ja veel kaks osaühingut. Pankrotihalduri aruande kohaselt oli Saaremaa Laevakompanii kohustuste suurus üle 20 miljoni euro.